钦定古今图书集成/明伦汇编/官常典/第090卷 > 舒王谊
## 钦定古今图书集成/明伦汇编/官常典/第090卷 > 舒王谊

按《唐书德宗诸子传》，“德宗十一子，昭德皇后生顺宗
皇帝。帝取昭靖太子子谊为第二子，取顺宗子謜为
第六子，馀八王，史亡其母之氏位。”按本传，“舒王谊，
初名谟，帝爱其幼，取为子。大历十四年，始王舒，与通、
虔、肃、资四王同封，拜开府仪同三司，诏有司给俸。稍
俄，以军兴罢。谟于诸王最长，帝欲试以事，故拜泾原
节”度大使。时尚父郭子仪病笃，帝临轩，遣谟持诏往
视。谟冠远游冠，御绛袍，乘象辂四马，飞龙士三百，国
府官皆裤褶以从，子仪手叩头谢恩。谟宣诏已，乃易
服劳问还。于是李希烈反，招讨使李勉战不胜，奔宋
州。朝廷大震，乃拜谟扬州大都督、荆襄江西沔鄂节
度使、诸军行营兵马都元帅，改名谊。军中以哥舒翰
由元帅败而王所封同之，帝乃使徙王晋。以兵部侍
郎萧复为统军长史，湖南观察使孔巢父为行军左
司马，山南东道节度行军司马樊泽为右刑部员外
郎，刘从一、侍御史韦儹为判官，兵部员外郎高参掌
书记，右金吾大将军浑瑊为中军虞候，江西节度使
嗣曹王皋为前军兵马使，鄂岳团练使李兼副之；山
南东道节度使贾耽为中军兵马使，荆南节度使张
伯仪为后军兵马使，左神武军使王价左卫将军，高
承谦检校太子詹事，郭曙检校右庶子，常愿为押衙。
未及行，泾原兵士反，谊从帝出奉天。朱泚攻城，谊昼
夜传劳，诸军不解带。帝还京师，复故封扬州大都督
如故。永贞元年薨。

按《旧唐书》本传：“舒王谊，本名谟，代宗第三子，昭靖太
子邈之子也。以其最幼，德宗怜之，命之为子。建中三
年，蔡帅李希烈叛，诏哥舒曜讨之。八月，希烈自帅众
三万围哥舒曜于襄城，又诏河南都统李勉援之。勉
舍襄城，令大将唐汉臣等选劲兵径袭许州以解围。
汉臣未至许，上遣中使追之，责以违诏，亟旋师，为贼”
所乘，汉臣之众大败。勉恐东都危急，乃分兵数千赴
洛，又为贼所隔，贼众急攻汴滑，勉走宋州，朝廷大耸。
乃诏谊为扬州大都督、持节荆襄江西沔鄂等道节
度使、兼诸军行营兵马元帅，改名谊。